VSA se Yellen loof SA se billike energieoorgangJanet Yellen, die Amerikaanse minister van finansies, en Enoch Godongwana, haar Suid-Afrikaanse eweknie. (Foto: Elmond Jiyane) Janet Yellen, die Amerikaanse minister van finansies, het Donderdag Suid-Afrika se “moedige” deelname aan die sogenaamde Just Energy Transition-vennootskap (die oorgang na ŉ laekoolstof-ekonomie) geloof wat deur die VSA en ander Westerse lande gesteun word. Yellen, wat Donderdag met Enoch Godongwana, haar Suid-Afrikaanse eweknie, vergader het, sê ook dat die VSA sy bande met Suid-Afrika koester. Yellen is op ŉ twee weke lange besoek aan Afrika en was vroeër ook in Zambië en Senegal. Yellen sê verskeie onderwerpe sal tydens haar besoek met Godongwana bespreek word, onder meer Suid-Afrika se ekonomiese vooruitsigte en hervorming in die energiesektor. Sy het egter nie melding gemaak van die VSA se kommer oor die Suid-Afrikaanse weermag se beplande militêre oefeninge saam met Rusland en China nie. Dit is die eerste keer sedert 2014 dat ŉ Amerikaanse minister van finansies Suid-Afrika besoek, maar volgens Yellen was sy die afgelope jaar gereeld met Godongwana in gesprek. Haar besoek volg enkele dae nadat Sergei Lavrov, Rusland se minister van buitelandse sake, ook besoek aan Suid-Afrika afgelê het. “Soos jy weet, is Suid-Afrika die eerste land met ŉ Just Energy Transition-vennootskap – waarvan die VSA trots is om ŉ vennoot te wees. “Hierdie vennootskap verteenwoordig Suid-Afrika se eerste groot stap om toegang tot betroubare elektrisiteit uit te brei, en ŉ laekoolstof- en klimaatsveerkragtige ekonomie te skep. Dit is ŉ stap wat ek glo die diep, fiskale las van die energiesektor op Suid-Afrika se ekonomie sal verlig, en sterk ekonomiese groei sal bevorder,” sê Yellen. Janet Yellen, die Amerikaanse minister van finansies, en Enoch Godongwana, haar Suid-Afrikaanse eweknie. (Foto: Elmond Jiyane) “Die vennootskap sal ook in werkskepping in groeiende bedrywe belê sodat die oorgang regverdig is en niemand agtergelaat word nie.” Yellen en Godongwana sal voorts ook vergader oor hoe multilaterale ontwikkelingsbanke internasionale uitdagings beter kan pak en hoe dit Afrikalande kan bevoordeel. Daar sal ook gesprekke wees oor die bekamping van geldwassery en finansiële terrorisme. “Daar was konstruktiewe samewerking tussen ons twee lande regdeur die G20-beraad en die Finansiële Stabiliteitsraad, insluitend om toepaslike regulatoriese standaarde vir die finansiële sektor daar te stel,” het Godongwana Donderdag gesê. “Daar is ook breër samewerking tussen die VSA en die Afrika-streek. Ek is bly minister Yellen is een van die Amerikaanse regering se leiers wat dié land se inisiatief ondersteun om handel-, ekonomiese en finansiële bande met Suid-Afrika en die Afrika-vasteland te bevorder.” Godongwana het verder gesê dat die VSA een van Suid-Afrika se voorste handelsvennote is. “Ek hoop dat dit sal voortgaan.” Godongwana het voorts verwys na die VSA se besluit om ŉ gesamentlike taakspan op die been te bring om onwettige handel in wild die hoof te bied, en gesê hy is uiters verheug oor dié aankondiging. Yellen vergader Donderdag ook met Lesetja Kganyago, president van die Reserwebank.